Die Solidariteit Beweging se plan vir universiteitskrisisseFoto: Reint Dykema Die Solidariteit Beweging, wat Solidariteit, AfriForum, AfriForum Jeug en Solidariteit Helpende Hand insluit, verteenwoordig duisende studente, universiteitspersoneel en ouers wat hard werk om hulle kinders op universiteit te hou, en wil sien dat die akademiese program dringend hervat word. Die Beweging het ’n tienpunt-aksieplan vir die krisis in die universiteitsektor aangekondig: Skakeling met die universiteite, die regering, politieke partye, studente-organisasies en die polisie om die situasie te normaliseer en ’n veilige akademiese omgewing te verseker. Ons gaan ook met alumniverenigings, universiteitsrade en konvokasies skakel en hulle vra om druk op universiteitsbesture uit te oefen om kampusse spoedeisend te normaliseer. Ons streef na goeie betrekkinge met alle groepe, en ons glo dat formele of informele vennootskappe oor politieke grense heen nodig is om die toekoms van universiteite te verseker. Ondersoek moontlike regstappe teen universiteite wat nie die reg van die meerderheid studente wat vreedsaam wil studeer, beskerm nie. Ons dring daarop aan dat die uitgestelde studenteraadverkiesings by Tukkies, Stellenbosch en Kovsies dadelik plaasvind. Dit is noodsaaklik om te verseker dat demokraties verkose verteenwoordigers van studente namens die studente praat, en nie selfaangestelde aktiviste wat net hulle eie belange dien nie. AfriForum Jeug sal aan hierdie verkiesings deelneem om te verseker dat prostudiestudente se stemme ook gehoor word. Dit is noodsaaklik dat universiteite spoedeisend genormaliseer word sodat die werk van dosente en ander personeel nie verder ontwrig word nie. Solidariteit sal met universiteitsbesture vergader om te verseker dat sy lede wat by universiteite werk, se diensvoorwaardes en werkomstandighede nie verder deur die krisis benadeel word nie. AfriForum Jeug sal deurlopend deelneem aan gesprekke om oplossings vir die kostekrisis te vind, om te verseker dat verdienstelike behoeftige studente kan studeer. Ons sal studente wat deur Helpende Hand met studiekoste bygestaan word, aanmoedig om die kans wat aan hulle gebied word, aan te gryp om hulself vir hulle toekoms voor te berei. Gratis universiteitstudies is ongelukkig nie moontlik nie, en die 80% disfunksionele gratis skole het reeds bewys dat studente by gratis instellings kry waarvoor hulle betaal. Solidariteit Helpende Hand gaan sy Studiefonds drasties uitbrei, en planne hiervoor sal binnekort bekend gemaak word. Solidariteit Helpende Hand se Studiefondssentrum het reeds meer as 5 000 studente met rentevrye lenings gehelp om te studeer, waarvan 1 250 in 2016 bygestaan is. Ons doen ’n beroep op sakelui en die publiek om verdienstelike studente wat wil studeer, by te staan deur ’n studiefonds te stig of te ondersteun. Helpende Hand kan vir meer besonderhede gekontak word. AfriForum en Solidariteit voer tans regsaksies teen die universiteite van Pretoria en die Vrystaat en Unisa oor studente se reg om in Afrikaans te studeer. Hierdie sake sal voortgesit word met die hulp van sommige van die land se voorste regslui, omdat ons glo dat universiteitsbesture se minagting van grondwetlike regte bydra tot die klimaat van die minagting van die prostudiemeerderheid deur klein groepies aktivistiese studente. Die hooggeregshof in Bloemfontein het reeds bevind dat die aanbied van Afrikaanse onderrig die toegang vergroot en nie daarteen werk nie. Dit ontbloot dus die leuen van die protesteerders dat aksie teen Afrikaans daaroor gaan dat nie-Afrikaanse studente toegang ontsê word. Die Beweging glo dat universiteite internasionale instellings van uitnemendheid in Afrika moet wees, en is bekommerd oor die daling van verskeie Suid-Afrikaanse universiteite op wêreldranglyste. Ons verwerp politieke projekte wat universiteite verder sal verswak onder die dekmantel van “dekolonisasie”, en sal waak oor akademiese standaarde wat bepalend vir die studente en die land se toekoms sal wees. AfriForum Jeug beplan om waar nodig vreedsame prostudiebyeenkomste van studente, ouers en universiteitspersoneel te organiseer as demonstrasie van ons solidariteit met universiteite. Ons sal alle prostudiegroepe uitnooi om saam met ons vreedsaam vir die toekoms van universiteite te betoog. Die Solidariteit Beweging verbind hom tot die bevordering van die openbare universiteite, maar glo dat privaat universiteite soos in ander lande deel van die oplossing is. In die lig van die toenemende verstaatliking van openbare universiteite glo ons dat onafhanklike privaat universiteite in plaas van gratis openbare universiteite daadwerklik uitgebou moet word. Ons doen ’n beroep op die steun van die publiek. Neem asseblief kennis dat aansoeke vir Akademia reeds oop is.